Dapper ma beskerm baba tydens plaasaanvalChristo en Monique van den Berg met hul babadogtertjie. Foto: Verskaf Monique van den Berg (24) het skedelbreuk en breinbloeding opgedoen nadat die aanvallers haar met ŉ koevoet aangerand het en haar man, Christo (26), is in die been geskiet. Monique se neef, Martin (24), moes ook steke kry nadat die aanvallers hom ook met die koevoet bygekom het. Sy vrou is ongedeerd. Christo het aan Maroela Media vertel dat hy en Monique laat die aand by Martin en sy vrou gaan koffie drink het aangesien hulle gesukkel het om hul baba aan die slaap te kry. Hulle het omstreeks 22:00 die aand by Martin-hulle se plaas net sewe kilometer buite Rustenburg aangekom. “Ons was seker net tien minute daar, toe breek twee mans deur die veiligheidshek en agterdeur. Dit was soos blits, hulle was binne oomblikke in die huis,” het Christo gesê. Die gewapende aanvallers het dadelik geld en vuurwapens geëis. Volgens Christo het die rowers al die juweliersware wat hulle aangehad het, bymekaargemaak en Monique se ore geskeur toe hulle haar oorbelle afgeruk het. Terselfdertyd het hulle vir Martin met die koevoet oor die kop geslaan. “Hulle het probeer om ons dogtertjie uit Monique se arms te ruk. Sy het haar teruggegryp en toe slaan die aanvaller haar hard oor die kop met die koevoet.” Monique het geval en Christo het tussen haar en die aanvaller gaan staan. Die een aanvaller het hom in sy kuit geskiet en hy het ook geval. Hulle het Monique weer ŉ paar keer hard oor haar kop geslaan. “Sy het haar rug op hulle gedraai en bo-oor ons dogtertjie gaan lê om haar te beskerm. Daardie houe teen haar kop was so hard, dit het soos geweerskote geklink,” het Christo gesê. Hy het opgespring en probeer om die aanvallers te keer. Een van die aanvallers het in sy rigting geskiet en Christo het platgeval. “Hy het nader gestap en die vuurwapen teen my gesig gedruk. Ek het gedink, vanaand is die aand wat ek sterf,” het Christo gesê. “Toe draai hulle net skielik om en stap rustig uit die huis uit. Hulle het nog die agterdeur mooi netjies agter hulle toegetrek ook.” Christo het dadelik met Monique na die hospitaal gejaag waar sy in die hoësorgeenheid opgeneem is. Sy moes meer as 30 steke aan die wonde aan haar kop kry en het skedelbreuk en breinbloeding opgedoen. Martin en Christo is albei ook vir hul wonde behandel, maar intussen weer ontslaan. “Dit gaan baie goed met Monique en sy is helder en kan duidelik onthou wat Vrydagaand gebeur het. Sy sal nog ŉ rukkie in die hospitaal wees, maar in die omstandighede gaan dit goed,” het Christo gesê. Hy en hul dogtertjie bly intussen by sy ouers terwyl hy aansterk. Nog ŉ egpaar is Vrydagaand op ŉ plaas in die Elandskraal-omgewing buite Mooinooi deur sewe gewapende rowers oorval. Maroela Media verneem dat ŉ derde egpaar ook Vrydagaand op ŉ plaas in die Beestekraal-omgewing buite Rustenburg aangeval en die man deur die aanvallers geskiet is. Die polisie kon egter nog nie die derde aanval bevestig nie en Maroela Media wag op kommentaar.